شیراز (فلم)

شیراز (شیراز: اے رومانس آف انڈیا) (جرمن میں داس گرابمل اینر گروسن لیب) 1928 کی ایک خاموش فلم ہے، جس کی ہدایت کاری فرانز اوسٹن نے کی ہے اور اس میں ہمانشو رائے اور ایناکشی رام راؤ نے اداکاری کی ہے۔ اسے نرنجن پال کے اسی نام کے ایک اسٹیج ڈرامے سے ڈھالا گیا تھا اور تاج محل کی شروعات کی کہانی پر مبنی تھا-جو ایک مغل شہزادے کی اپنی مردہ ملکہ کے لیے عظیم یادگار ہے۔ خاموش فلموں کے تئیں عوام کی بے حسی کی وجہ سے 1929 میں ایک صوتی ورژن بھی تیار کیا گیا۔ اگرچہ صوتی ورژن میں کوئی قابل سماعت ڈائیلاگ نہیں ہے، لیکن اس میں تھیم گانے کے ساتھ صوتی اثرات کے ساتھ مطابقت پزیر میوزیکل اسکور بھی شامل ہے۔The British Film Catalogue, 1895-1970 (1973), London: David & Charles. , LCCN 72007861, OCLC 447306

فلم کی کہانی بھارت کی سب سے مشہور عمارت تاج محل کے پس منظر سے ماخوذ ایک افسانوی یعنی فکشن ہے۔ فلم کا مرکزی کردار شیراز (ہیمانشو رائے) ایک کمھار کا بیٹا ہے، جسے سلیمہ (راؤ) کے ساتھ بہن بھائی کی طرح پالا جاتا ہے۔ لیکن سلیمہ اس کی سگی بہن نہیں ہوتی، سلیمہ شاہی نسل کی لڑکی ہے لیکن اس کا اصل پس منظر نامعلوم ہے اور بچپن میں ایک گھات لگے حملے سے بچا لیا گیا تھا۔ جوانی میں شیراز سلیمہ سے محبت کرنے لگتا ہے اور جب اسے غلام فروش اغوا کرکے شہزادہ خرّم کے ہاتھ بیچ دیتے ہیں، تو شیراز اس کے تعاقب میں آگرہ پہنچتا ہے، جہاں وہ اسے بچانے کے لیے ہولناک موت کا خطرہ مول لیتا ہے اور ایک دن اسی کے لیے ایک عظیم یادگار تعمیر کرتا ہے۔ 

 پلاٹ 
ایک شاہی قافلہ جارہا ہوتا ہے اس پر ڈاکوؤں کے گروہ حملہ کرتے ہیں۔ قافلے کے سب لوگ مارے جاتے ہیں۔ ایک کم عمر شہزادی سلیمہ ایک حملے کے بعد تباہ شدہ جگہ سے ملتی ہے۔  حسن نامی ایک کمھار اسے اپنے گھر لے جاتا ہے اور اپنی بیٹی کی طرح پال لیتا ہے۔ اس کی اصل شناخت پوشیدہ رکھتا ہے کہ  وہ شاہی نسل سے تعلق رکھتی ہے۔ کمھار کا ایک بیٹا بھی ہے جس کا نام شیراز ہے۔ شیراز اور سلیمہ ساتھ پلتے ہیں۔ جب سلیمہ جوان ہوتی ہے (ایناکشی راما راؤ)، تو کمھار کا بیٹا شیراز (ہمانشو رائے) اس پر دل ہار بیٹھتا ہے۔ شیراز کے دل میں سیلمہ کے لیے محبت تو جنم لیتی ہے لیکن جو وہ کبھی کھل کر بیان نہیں کر پاتا۔

ایک دن سلیمہ کنویں سے پانی بھرنے جاتی ہے اس کو ڈاکووں کا ایک گروہ دیکھ لیتا ہے اور اغوا کر لیتا ہے اور پھر اسے غلام فروشوں کے ہاتھوں بازار میں بیچ دیا جاتا ہے۔ آخرکار اسے شہزادہ خرم (چارو رائے) کے ایجنٹ خرید لیتے ہیں۔ شہزادہ اسے اپنے محل میں شامل کرتا ہے اور رفتہ رفتہ اسی سے محبت کرنے لگتا ہے۔

دوسری جانب شیراز سیلمہ کو ڈھونڈے کی کوشش کرتا ہے اور اس کی تلاش میں آگرہ پہنچ جاتا ہے۔ وہ سیلمہ تک پہنچنے میں کامیاب تو ہوجاتا ہے جہاں سلیمہ اب شہزادے کے محل کا حصہ ہے، مگر وہ کچھ نہیں کرسکتا کیونکہ سلیمہ اور شہزادہ خرم ایک دوسرے سے محبت کرنے لگتے ہیں۔ شیراز محل، محافظوں اور شاہی قوانین کے بیچ ایک غیر محفوظ اجنبی کی حیثیت سے زندہ رہنے کی کوشش کرتا ہے۔

محل کی سازشوں میں دالیہ (سیتا دیوی) نامی ایک رئیس زادی، جو سپہ سالار کی بیٹی ہے اور خود شہزادے سے شادی کی خواہش رکھتی ہے، شہزادے اور سیلمہ کی محبت دالیہ کو غصے اور حسد میں مبتلا کر دیتی ہے۔۔ دالیہ اپنی خواہش پوری کرنے اور سیلمہ کو شہزادے کی زندگی سے نکالنے کے لیے شیراز کو استعمال کرکے سلیمہ کے خلاف چال چلتی ہے۔ وہ اپنی خادمہ (مایا دیوی) کی مدد سے وہ ایک جعلی پروانہ تیار کرتی ہے تاکہ شیراز کو محل میں داخل ہونے کی اجازت مل جائے، جہاں اسے سلیمہ کے ساتھ پکڑ لیا جاتا ہے۔

شیراز پر محل میں داخل ہونے کا جھوٹا الزام لگتا ہے۔ شہزادہ حکم دیتا ہے کہ شیراز کو “ہاتھی کے پاؤں تلے” کچل کر مار دیا جائے۔ مگر جب اسے دالیہ کی سازش کا سچ معلوم ہوتا ہے، جس کا اختتام دالیہ کی خادمہ کو زہر دے کر مار ڈالنے پر ہوتا ہے تاکہ کوئی ثبوت باقی نہ رہے، تو وہ شیراز کو معاف کر دیتا ہے۔

جلد ہی سلیمہ کی اصل شناخت سامنے آتی ہے اور معلوم ہوتا ہے کہ وہ شاہی خاندان سے تعلق رکھتی ہے۔ اس طرح شہزادہ خرم پر اس سے شادی کرنے کی تمام رکاوٹیں ختم ہوجاتی ہیں۔

وقت گزرتا ہے، اٹھارہ سال بعد۔ شیراز جو اب نابینا ہو چکا ہے بے بسی سے سلیمہ کی یاد میں تڑپتا رہتا ہے۔ جب سلیمہ کا انتقال ہوجاتا ہے اور شہزادہ اس کی یاد میں ایک عظیم عمارت تعمیر کرنے کا حکم دیتا ہے، تو مختلف نمونوں میں شیراز کا ڈیزائن منتخب ہوتا ہے اور یوں شیراز اور شہزادہ خورّم مل کر وہ عمارت تعمیر کرواتے ہیں جو دنیا میں "تاج محل" کے نام سے جانی جاتی ہے—سلیمہ کی محبت اور شیراز کی بے لوث وابستگی کا ابدی نشان۔ 

 اداکاران 
 ہمانسو رائے- بطور- شیراز
 ایناکشی رام راؤ - بطور- سلیمہ/مہارانی ممتاز محل
 چارو رائے - بطور- شہزادہ خرم/شہنشاہ شاہ جہاں
 سیتا دیوی - بطور- دالیہ

 موسیقی 
فلم کے ساؤنڈ ورژن میں ایرک ویلنٹائن اور ہیری کولمین کا "دی سونگ آف شیریز (این اورینٹل ریوری) " کے عنوان سے ایک تھیم گانا پیش کیا گیا تھا۔

 پروڈکشن 
1924 میں لندن کے ایک وکیل اور ہندوستانی فلم ساز، ہمانشو رائے، میونخ (جرمنی) گئے۔ وہ گریٹ ایسٹرن فلم کارپوریشن کے بانی تھے اور یہ خواہش رکھتے تھے کہ یورپی شراکت داروں کے ساتھ مل کر ایسی فلمیں بنائیں جو دنیا کے مختلف مذاہب کی روایات اور کہانیوں سے متاثر ہوں۔ میونخ میں رائے کی ملاقات دو بھائیوں، فرانز اور پیٹر اوسٹن سے ہوئی، جو مل کر کمپنی Müncher Lichtspielkunst AG (ایمیلکا) چلاتے تھے۔ ہمانشو رائے نے اپنے ہندوستانی ساتھیوں اسکرپٹ رائٹر نیرنجن پال اور ڈیزائنر دیویکا چودھری کے ساتھ اوسٹن برادران اور ان کی تکنیکی ٹیم کا ساتھ جوڑا اور پھر سب ہندوستان روانہ ہو گئے۔

1925 میں انھوں نے پریِم سنیا / دی لائٹ آف ایشیا کے نام سے فلم بنائی، جو مکمل طور پر ہندوستان میں اور مکمل ہندوستانی اداکاروں کے ساتھ فلمائی گئی۔ اس فلم کی یورپ میں کامیابی نے رائے اور اوسٹن کو ایک بار پھر مل کر کام کرنے کی ترغیب دی۔ اس بار برطانوی کمپنی برٹش انسٹرکشنل فلمز (BIF) نے بھی ان کا ساتھ دینے کا فیصلہ کیا۔

برٹش انسٹرکشنل فلمز نے ابتدا میں غیر افسانوی فلمیں بنائیں، لیکن 1920 کی دہائی کے وسط تک وہ جنگِ عظیم اوّل کی لڑائیوں پر مبنی ڈرامائی فیچر فلمیں بنانے لگے تھے۔ تاہم 1927-28 میں جس نئے منصوبے کا آغاز کیا گیا، اس سے توقع تھی کہ وہ زیادہ وسیع پیمانے پر مقبول ہوگا۔ اسے "ایک رومانوی داستانِ ہند" قرار دیا گیا، جس کا اسکرین پلے ولیم اے۔ برٹن نے نیرنجن پال کے ایک ڈرامے کی بنیاد پر لکھا۔ یہ فلم بھی ہندوستان میں ایک مکمل ہندوستانی کاسٹ کے ساتھ فلمائی جانی تھی۔

فلم بندی آگرہ اور اس کے آس پاس کے علاقوں میں ہوئی، جبکہ جے پور کے مہاراجا نے تاریخی مغل محلات کو فلم کے سیٹ کے طور پر استعمال کرنے کی اجازت دی۔ ابتدائی سترہویں صدی کے پس منظر میں قائم اس کہانی نے تاریخی ہندوستان کے ماحول، ملبوسات، محلوں اور روایتوں کو بھرپور انداز میں پیش کرنے کا موقع فراہم کیا… 

فلم کی شوٹنگ جے پور میں کی گئی تھی۔ Hoberman, J. (16 January 2019). "'Shiraz,' a Silent Spectacle of India, Returns" – via NYTimes.com. یہ ایک ہندوستانی/برطانوی/جرمن مشترکہ پروڈکشن تھی اور اسٹار اور پروڈیوسر ہمانسو رائے کی ہندوستان میں لوکیشن پر بنائی گئی تین خاموش فلموں میں سے دوسری تھی۔ دیگر پریم سنیاس (دی لائٹ آف ایشیا 1926) اور ایک تھرو آف ڈائس (پرپنچ پش 1929) ہیں۔

 فلم کی بحالی 
2017 میں بی ایف آئی نیشنل آرکائیو نے شیراز کو اصل فلمی عناصر سے بحال کیا تھا اور 2017 کے لندن فلم فیسٹیول میں گالا اسکریننگ کے طور پر اس کا پریمیئر ہوا، جس کے ساتھ انوشکا شنکر نے ایک نیا اسکور ترتیب دیا اور پیش کیا۔دی گارڈین ' کے فلم نقاد پیٹر بریڈشا نے فلم کی تعریف کرتے ہوئے اسے "ایک حیران کن داستان ویپی رومانس" قرار دیا۔ بحال شدہ ورژن بعد میں 2017 کے آخر میں ہندوستان کے متعدد مقامات پر چلایا گیا۔ یہ فلم 2020 میں وی آر ون: اے گلوبل فلم فیسٹیول میں بی ایف آئی لندن فلم فیسٹیول کے لائن اپ کے حصے کے طور پر دکھائی گئی تھی۔

 حوالہ جات 

 بیرونی روابط 
 Shirazپر مفت دیکھنے اور ڈاؤن لوڈ کرنے کے لیے دستیاب ہے انٹرنیٹ آرکائیو


زمرہ:اتر پردیش میں ہونے والے واقعات پر فلمیں
زمرہ:ہندوستان  میں سیٹ فلمیں
زمرہ:بھارتی خاموش فلمیں
زمرہ:بازیافت بھارتی فلمیں
زمرہ:بازیافت برطانوی فلمیں
زمرہ:بازیافت جرمن فلمیں
زمرہ:برطانوی ڈراما فلمیں
زمرہ:برطانوی سیاہ و سفید فلمیں
زمرہ:جرمن سیاہ و سفید فلمیں
زمرہ:خاموش ڈراما فلمیں
زمرہ:راجستھان میں عکس بند فلمیں
زمرہ:فرانز اوسٹن کی ہدایت کاری میں بننے والی فلمیں
زمرہ:مغلیہ سلطنت میں سیٹ فلمیں
زمرہ:1920ء کی دہائی کی بازیافت فلمیں
زمرہ:1920ء کی دہائی کی برطانوی فلمیں
زمرہ:1928ء کی ڈراما فلمیں
زمرہ:1928ء کی فلمیں